Uus rohuteaduse doktor Tartu ülikoolist
26. mail kaitseb oma doktori väitekirja Tartu ülikoolis Jõgeva apteegi juhataja mag. pharm. Harald Jauker.

H. Jauker on sündinud 22. juulil 1904. a. Puurmanis, Tartumaal, Puurmani apteekri pojana. Gümnaasiumi lõpetas ta 1923. aastal Tartus.

Apteekriabilise õigused omandas 1925. a., sooritades vastavad katsed Tartu ülikooli arstiteaduskonna juures.

Astus 1924. a. 2. sem. Tartu ülikooli matemaatika-loodusteaduskonda, valides erialaks keemia. 1925. a. muutis stuudiumi ala, astudes rohuteaduse osakonda, mille lõpetas 1928. a. cum laude. 1929. a. esitas arstiteaduskonnale magistritöö: „Kvantitatiivsest alkoholi määramisest tinktuurides” ja omandas magistri kraadi.

Pärast ülikooli lõpetamist astus Jõgeva apteeki ja töötas seal varem praktikandina ning pärast õiguste saamist juhatajana käesoleva ajani.

1935. a. valiti ta rohuteadlaste koja nõukokku, kuhu kuulub ka praegu.

Esitas Tartu ülikooli arstiteaduskonnale töö dr. pharm. kraadi omandamiseks teemal: „Metüülalkoholi esinemisest ja määramisest käärimisproduktides”, milline kaitsmisele määratud 26. mail.

Uus Eesti
1937